Războiul din Ucraina a ajuns în ziua cu numărul 805. Ucraina avertizează astăzi faptul că platforma TikTok a ajuns să fie folosită ca armă de manipulare în masă de Rusia.
UPDATE 8:38 – Rusia a vizat instalaţii energetice, într-un atac aerian asupra Ucrainei / Deocamdată nu au fost raportate victime
Un atac aerian rusesc asupra Ucrainei a avariat mai multe instalaţii, într-un atac care a vizat infrastructura energetică din întreaga ţară, au declarat, miercuri, oficiali ucraineni din domeniul militar şi energetic, transmite Reuters.
„Un alt atac masiv asupra industriei noastre energetice!”, a scris ministrul ucrainean al Energiei, German Galuşcenko, pe aplicaţia de mesagerie Telegram.
Au fost vizate instalaţiile de generare şi transmitere a energiei electrice din regiunile Poltava, Kirovohrad, Zaporojie, Liov, Ivano-Frankivsk şi Vinnîţea, a adăugat el.
ȘTIREA INIȚIALĂ
Ucraina a avertizat că Rusia își extinde utilizarea TikTok pentru a pune sub semnul întrebării legitimitatea președinției lui Volodimir Zelenski și pentru a submina moralul națiunii, în timp ce Kremlinul își exercită avantajul atât în spațiul cibernetic, cât și pe câmpul de luptă, scrie Bloomberg.
Legiunile de influenceri și roboți ai Rusiei se află în spatele unei serii de videoclipuri virale TikTok care au ca punct zero data de 20 mai – data la care s-ar fi încheiat primul mandat al lui Zelenski dacă ciclul electoral al țării nu ar fi fost întrerupt din cauza legii marțiale, potrivit lui Andriy Kovalenko, un oficial de rang înalt care se concentrează pe diseminarea de informații false de către Rusia în timp de război.
„Rusia ne domină pe TikTok datorită amplorii” operațiunii sale, a declarat Kovalenko, care conduce un departament din cadrul Consiliului pentru Securitate Națională și Apărare, într-un interviu la Kiev. „Rușii au început să lucreze sistematic pe TikTok și utilizează cu succes această platformă”.